VENDIM
Nr. 165, datë 31.7.2025

MBI DISA NDRYSHIME NË VENDIMIN E BORDIT TË ERE-s NR. 199, DATË 3.8.2022, “MBI LICENCIMIN E SHOQËRISË ‘NRG POWER’ SHPK NË VEPRIMTARINË E FURNIZIMIT TË ENERGJISË ELEKTRIKE”

[bookmark: _GoBack]Në mbështetje të nenit 16, të ligjit nr. 43/2015, “Për sektorin e energjisë elektrike”, të ndryshuar; të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të Entit Rregullator të Energjisë (ERE) nr. 96, datë 17.6.2016; Bordi i ERE-s, në mbledhjen e tij të datës 31.7.2025, mbasi shqyrtoi relacionin e përgatitur nga Drejtoria e Monitorimit të Tregut dhe Mbikëqyrjes së të Licencuarve, me nr. 1369/4 prot., datë 24.7.2025,  “Mbi disa ndryshime në vendimin e Bordit të ERE-s nr. 199, datë 3.8.2023, ‘Mbi licencimin e shoqërisë ‘NRG Power’  sh.p.k. në veprimtarinë e furnizimit të energjisë elektrike’, i ndryshuar”,
konstatoi se:
1. Të dhëna mbi shoqërinë “NRG Power” sh.p.k.
- Bordi i ERE-s, me vendimin nr. 199, datë 3.8.2022, ka licencuar shoqërinë “NRG Power” sh.p.k. në veprimtarinë e furnizimit të energjisë elektrike, për një afat 5-vjeçar, duke vendosur, ndër të tjera, edhe disa kushte për dokumentimin e instalimit të sistemit IT, kontratën e rinovuar të qirasë jo më vonë se data e fundit e afatit të vlefshmërisë së saj (brenda datës 31.12.2024) dhe se ky vendim është objekt rishikimi nga ERE.
2. Korrespondenca dhe dokumentacioni i depozituar nga shoqëria
- ERE, me shkresat  nr. 1369 prot., datë 18.3.2025, nr. 1369/1 prot., datë 14.5.2025, i kërkoi shoqërisë “NRG Power” sh.p.k. informacion/dokumentacion, në kuadër të plotësimit të pikave 2 dhe 3, të vendimit nr. 199/2022.
- Me shkresën nr. 1369/2 prot., datë 27.5.2025, shoqëria “NRG Power” sh.p.k., në kuadër të përmbushjes së pikës 2 të vendimit të licencimit, ka informuar se ka zhvilluar një sistem CRM (menaxhim klientësh) dhe një platformë faturimi (billing module), të bazuar në “Microsoft Dynamics 365 Business Central” dhe “Microsoft Dynamics 365 Sales Professional”, të vendosur në infrastrukturë serverësh të rajonit të Bashkimit Evropian. Sipas deklarimeve të shoqërisë, ky sistem mundëson aksesin përmes faqes zyrtare dhe aplikacioneve në pajisje smart si për personelin, ashtu edhe për klientët, dhe përfshin funksionalitete të plota për menaxhimin e marrëdhënies me klientët, faturimin, historikun e pagesave, suportin dhe komunikimin.
- Në kuadër të pikës 3, shoqëria ka depozituar kontratën e qirasë të lidhur më datë 1.1.2025, me një afat prej 36 (tridhjetë e gjashtë) muaj, me të drejtë ripërtëritjeje maksimumi dhe me një vit tjetër, afat ky i cili fillon më datë 1.1.2025 dhe mbaron më datë 31.12.2027.
3. Analiza ligjore dhe vlerësimi
- Me depozitimin e informacionit të sipërcituar dhe në zbatim të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, përkatësisht në pikën 2.4, germa “b”, ku citohet se: aplikuesi duhet të depozitojë, gjithashtu, informacion mbi sistemin IT, me të cilin do të operojë në veprimtarinë e furnizimit të energjisë elektrike apo marrëveshje me të tretët për vënien në dispozicion/përdorimin e këtij shërbimi, me qëllim realizimin e procesit të faturimit për klientët, vlerësohet se shoqëria ka plotësuar kushtin e lënë në pikën 2, të vendimit të Bordit të ERE-s nr. 199/2022, e si e tillë vlerësohet të shfuqizohet. 
- Me depozitimin e kontratës së qirasë, shoqëria “NRG Power” sh.p.k. ka plotësuar kushtin e lënë në pikën 3, të vendimit të Bordit të ERE-s nr.199, datë 3.8.2022, duke marrë parasysh që afati i vlefshmërisë së kontratës e mbulon të gjithë periudhën e licencimit, si e tillë vlerësohet që pika 3 të shfuqizohet.
4. Nevoja për ndryshimin e vendimit
- Në mbështetje të nenit 113, të ligjit nr. 44/2015, “Kodi i Procedurave Administrative të Republikës së Shqipërisë”, i cili parashikon se një akt administrativ mund të shfuqizohet apo anulohet, kryesisht nga organi publik që ka kompetencë për ta nxjerrë atë, vlerësohet se pikat 2 dhe 3, të vendimit të Bordit të ERE-s nr. 199, datë 3.8.2022, duhet të shfuqizohen, pasi shoqëria “NRG Power” sh.p.k. i ka përmbushur kushtet përkatëse.
- Me shfuqizimin e pikave 2 dhe 3, të vendimit nr. 199/2022,  nuk gjen më zbatim as pika 4 e këtij vendimi ndaj vlerësohet shfuqizimi i saj.
Për gjithë sa më sipër, Bordi i ERE-s

VENDOSI:

1. Të shfuqizojë pikat 2, 3 dhe 4, të vendimit të Bordit të ERE-s nr. 199, datë 3.8.2022. 
2. Drejtoria e Monitorimit të Tregut dhe Mbikëqyrjes së të Licencuarve të njoftojë shoqërinë për vendimin e Bordit të ERE-s.
Ky vendim hyn në fuqi menjëherë.
Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 30 ditëve kalendarike nga dita e publikimit në Fletoren Zyrtare.
Ky vendim botohet në Fletoren Zyrtare.

